钦定古今图书集成/理学汇编/字学典/第072卷 > 《宋黄伯思法帖刊误》 > 《汉简辨》
## 钦定古今图书集成/理学汇编/字学典/第072卷 > 《宋黄伯思法帖刊误》 > 《汉简辨》

近岁关右人发地得古瓮，中有东汉时竹简甚多，往
往散乱不可考。独《永初二年讨羌符》，文字尚完，皆章
草书，书迹古雅可喜。其词云：“永初二年六月丁未朔
二十日丙寅，得车骑将军莫府文书，上郡属国都中
二千石守。”〈此五字古本阙〉“丞廷义、县令。三水，十月丁未，到府
受印绶，发夫讨畔羌，急急如律令。”按范晔《后汉书安
纪》，永初“元年夏，先零种羌畔，遣车骑将军邓骘、征西
校尉任尚讨之。”二年正月，骘为羌所败于冀西。七月
戊辰，诏有“羌貊畔戾，夙夜克己”之语。其年十月庚寅，
任尚与羌战于平襄。十一月辛酉，拜骘大将军，召还。
则此简所谓车骑将军者即邓骘也；所讨叛羌者即
先零也。然以《纪》所书日月及汉简参考之，简云“六月
丁未朔”，则二十日正得丙寅，而戊辰乃此月二十二
日也。六月末既有戊辰，则七月不应复有之，而《安纪》
是年复有戊辰之诏，盖《纪》误也。又据《安纪》，是年七月
之后，继书闰月，闰月有辛丑，九月有庚子，亦当复有
辛丑，则是年闰当在七月。据《汉》简六月丁未朔，则后
百二十日得两丁未，故《简》又云“十月丁未”，正合也。而
据《纪》于七月闰，则丁未当在九月矣。又与简不相合，
亦《纪》误也。又《纪》书永初元年夏羌畔，遣骘讨之。二年
冬始召还。而骘本传云：“永初元年夏羌畔，于是诏骘
将左右羽林北军五校及诸部兵击之”，西屯汉阳。冬，
召骘班师。据《纪》，讨羌在元年夏，召骘在二年冬，汉简
亦有“二年”之文，正与《纪》合。而《传》云“元年召还班师”者，
亦误也。简书甚明，乃当时文字，又日月首尾相应，非
如史之先后差谬，宜以简所书为正。於戏！千载之下，
幸是简偶存，得以考正《范史》所书之误。是以君子贵
乎博学而多识也。